**Obec Černík** v súlade s ustanovením § 6 ods. 1 zákona Slovenskej národnej rady

číslo 369/1990 Zb., o obecnom zriadení v znení neskorších predpisov a ustanoveniami § 83 ods. 2 a § 103 ods. 1 zákona NR SR číslo 582/2004 Z.z. o miestnych daniach a miestnom poplatku za komunálne odpady a drobné stavebné odpady v y d á v a

s účinnosťou od 1.1.2012

**Všeobecne záväzné nariadenie obce č.3/2011**

**o miestnom poplatku za komunálne odpady a drobné stavebné odpady**

o podmienkach určovania a vyberania poplatku za komunálne odpady a drobné stavebné odpady na území obce Černík.

**§1**

**Úvodné ustanovenie**

Obecné zastupiteľstvo v Černíku podľa § 11 ods. 4 písm. d) zákona SNR číslo 369/1990 Zb., o obecnom zriadení v znení neskorších predpisov r o z h o d l o,  že v nadväznosti na

§ 98 zákona NR SR číslo 582/2004 Z.z. o miestnych daniach a miestnom poplatku za komunálne odpady a drobné stavebné odpady z a v á d z a s účinnosťou od 1.januára 2012

m i e s t n y p o p l a t o k  z a k o m u n á l n e o d p a d y a d r o b n é s t a v e b n é

o d p a d y .

**§ 2**

**Základné ustanovenia**

1. Miestny poplatok za komunálne odpady a drobné stavebné odpady / ďalej len poplatok/ sa platí za komunálne odpady a drobné stavebné odpady, ktoré vznikajú na území obce.

2. Pôvodcom komunálnych odpadov a drobných stavebných odpadov sú poplatníci. Každý pôvodca týchto odpadov je povinný zapojiť sa do systému zberu komunálnych odpadov a drobných stavebných odpadov v obci a na tento účel užívať zberné nádoby zodpovedajúce systému zberu odpadov.

**§3**

**Poplatník a platenie poplatku**

1. Poplatok za komunálne odpady a drobné stavebné odpady platí poplatník.

2. Poplatníkom je:

a) fyzická osoba

aa) ktorá má v obci trvalý pobyt, alebo prechodný pobyt, alebo

ab) ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávnatý porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný ako vodná plocha,

b) právnická osoba, ktorá je oprávnená užívať alebo užíva nehnuteľnosť nachádzajúcu sa na území na iný účel ako podnikanie

c) podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.

3. Ak je fyzická osoba evidovaná súčasne ako osoba s trvalým i prechodným pobytom je poplatníkom iba z dôvodu trvalého pobytu.. Ak je fyzická osoba prihlásená v obci na trvalý pobyt alebo prechodný pobyt, pričom je súčasne oprávnená užívať alebo aj užíva na území obce nehnuteľnosť na iný účel ako na podnikanie, je poplatníkom iba z dôvodu trvalého pobytu alebo prechodného pobytu.

4. Ak žije v spoločnej domácnosti viacero poplatníkov uvedených v ods. 1 bod a), plnenie povinnosti poplatníka môže za ostatných členov tejto domácnosti na seba vziať jeden z nich , pokiaľ je spôsobilý na právne úkony. Za poplatníka, ktorý nie je spôsobilý na právne úkony v plnom rozsahu plní povinnosti poplatníka je zákonný zástupca, prípadne opatrovník. Povinnosti poplatníka nesmie za iného prevziať alebo plniť osoba, ktorá sa viac ako 90 po sebe nasledujúcich dní zdržiava mimo územia Slovenskej republiky, alebo ktorej skutočný pobyt nie je známy. Všetky skutočnosti podľa tohto bodu, ako aj ich zmeny je osoba, ktorá za iného bude plniť alebo plní povinnosti poplatníka, povinná oznámiť obci, ktorá je správcom poplatku.

**§ 4**

**Predpis a splatnosť poplatku, vyberanie a ručenie za poplatok**

1. Za vyberaný poplatok za komunálne odpady a drobné stavebné odpady ručí:

a) vlastník nehnuteľnosti, ak je nehnuteľnosť v spoluvlastníctve viacerých spoluvlastníkov ručí zástupca určený spoluvlastníkmi, ak ide o nájomný bytový dom za vybraný poplatok ručia jednotliví nájomníci

b) správca, ak je vlastníkom štát, VÚC alebo obec.

2. Ak viacero poplatníkov podľa ods. 1 a) žije v spoločnej domácnosti, povinnosti poplatníka môže za ostatných členov tejto domácnosti na seba prevziať jeden z nich.

3. Poplatok sa nevyrubuje platobným výmerom. Poplatok sa platí formou kúpi žetónu, t.j. obcou vydanými lístkami s erbom obce. Lístky sa môžu kupovať priebežne, v stránkové dni na obecnom úrade od 1.1.2012. Minimálny počet kúpených lístkov sú 4 kusy na osobu a rok. Lístky v plnom počte na poplatníka musia byť zakúpené do 30.apríla bežného roka.

4. Ak poplatník neuplatní všetky kúpené lístky v danom kalendárnom roku, bude ich môcť uplatniť v nasledujúcom roku.

5. Ak sa zistí, že poplatník nezakúpil stanovené množstvo lístkov do 30. apríla bežného roka, obec má právo poplatníkovi vyrubiť paušálny poplatok 0,030 na člena domácnosti a kalendárny deň t.j. 12,12 Eur na člena domácnosti a rok.

**§5**

**Vznik a zánik poplatkovej povinnosti**

1. Poplatková povinnosť fyzickej osoby vzniká dňom jej prihlásenia k trvalému pobytu alebo prechodnému pobytu v obci, alebo dňom vzniku oprávnenia tejto osoby podľa ustanovenia § 3 ods. 1 písm. a) bodu ab).

2. Poplatková povinnosť právnickej osoby vznikne dňom jej oprávnenia užívať nehnuteľnosť v obci.

3. Poplatková povinnosť podnikateľského subjektu vznikne dňom jeho oprávnenia užívať nehnuteľnosť v obci za účelom podnikania.

4. Poplatková povinnosť zaniká dňom, kedy pominú skutočnosti zakladajúce podľa bodov 1,2, a 3 povinnosť platenia poplatku.

**§ 6**

**Ohlasovacia povinnosť**

1. Poplatník je povinný do jedného mesiaca odo dňa vzniku povinnosť platiť poplatok, tiež do jedného mesiaca odo dňa, keď nastala skutočnosť, ktorá má vplyv na zánik poplatkovej povinnosti, ako aj do jedného mesiaca od skončenia obdobia určeného obcou, za ktoré platil poplatok v tom prípade, ak došlo k zmene už ohlásených údajov.

2. Ak je poplatník FO je povinná obci ohlásiť nasledovné identifikačné údaje:

Meno, priezvisko, dátum narodenia, adresa trvalého pobytu a adresu prechodného pobytu.

Poplatník je povinný ohlásiť údaje za všetkých poplatníkov, s ktorými žije v spoločnej domácnosti, ako aj osoby , ktorých je zákonným zástupcom, alebo opatrovníkom.

3. Ak je poplatník podnikateľským subjektom alebo právnickou osobou je povinný ohlásiť obci svoj názov, obchodné meno, sídlo, alebo miesto podnikania, IČO, adresu svojich prevádzok na území obce. Na dožiadanie je povinná do 15 dní vyplniť a odovzdať obci formulár prihlášky za platiteľa poplatku s údajmi o počtoch svojich zamestnancov.

**§7**

**Sadzba poplatku**

Sadzba poplatku je 0,013 Eur /liter komunálnych odpadov a drobných stavebných odpadov, t.j. sadzba za jednu 110 litrovú smetnú nádobu komunálnych odpadov a drobných stavebných odpadov je 1,50 Eur.

**§ 8**

**Spoločné ustanovenia**

1. Správcom miestneho poplatku je obec Černík. Konanie vo veciach miestneho poplatku sa zabezpečuje podľa osobitného predpisu, ktorým je zákon o správe daní a poplatkov. Skutočnosti, ktoré nie sú upravené v tomto VZN sa spravujú ustanoveniami zákona o miestnych daniach a miestnom poplatku za komunálne odpady a drobné stavebné odpady.

2. poplatok sa platí v hotovosti v pokladni obecného úradu.

3. Nesplnenie ohlasovacej povinnosti, uvedenej v tomto VZN , ako aj zanedbanie oznamovacej povinnosti vyplývajúcej z ostatných ustanovení tohto VZN sa považuje sa správny delikt podľa zákona o správe daní a poplatkov .

**§ 9**

**Prechodné ustanovenia**

1. Dňom nadobudnutia účinnosti tohto VZN sa ruší VZN o miestnych daniach a miestnom poplatku za komunálne odpady a drobné stavebné odpady platné v roku 2011.

**§ 10**

**Záverečné ustanovenia**

1. Obecné zastupiteľstvo **v Černíku** sa na tomto Všeobecnom záväznom nariadení o miestnom poplatku za komunálne odpady a drobné stavebné odpady uznieslo dňa 14.decembra 2011.

2. Všeobecne záväzné nariadenie nadobúda účinnosť dňom 1.januára 2012

**Ľudovít Kuťka**

**Starosta obce**

Posledná úprava ( Utorok, 13 Marec 2012 14:35 )